Standard-klublove

for arbejdspladsklubber, faggruppeklubber, kommuneklubber og regionsklubber

I årenes løb har der jævnligt været forespørgsler efter standard-klublove, som klubberne kan bruge. Derfor har vi udarbejdet et sæt let anvendelige love til det daglige klubarbejde.

God fornøjelse!

# Arbejdsplads-klublove

**Oprettelse**

Der kan oprettes arbejdspladsklubber, (samt faggruppeklubber, kommune- eller regionsklubber) i henhold til § 10 i FOA 1’s love.

**§ 1.**

**Formål**

**Stk. 1.** Klubbens formål er:

At varetage medlemmernes faglige interesser. (ufravigelig)

At overvåge, at aftaler, overenskomster og vedtægter overholdes af såvel arbejdstager som arbejdsgiver.

**§ 2.**

**Klubbens økonomi**

**Stk. 1.** Til administration af klubben refunderes et beløb fra FOA 1 i henhold til lovene.

Klubgeneralforsamlingen kan herudover fastsætte et særligt klubkontingent, som opkræves sammen med det øvrige kontingent.

**§ 3.**

**Klubgeneralforsamling**

**Stk. 1.** Klubgeneralforsamlingen er den højeste myndighed. Medlemmerne har pligt til at efterleve generalforsamlingens beslutninger.

Alle afstemninger afgøres ved simpel stemmeflerhed og foregår ved håndsoprækning, med mindre klubbestyrelsen eller mindst ti procent af de fremmødte medlemmer forlanger skriftlig afstemning.

**Stk. 2.** Ordinær klubgeneralforsamling afholdes hvert år mindst 28 dage forud for den ordinære generalforsamling i FOA 1, således at vedtagne forslag kan nyde fremme her.

Klubgeneralforsamlingen indkaldes med mindst 8 dages varsel.

Klubgeneralforsamlingen er beslutningsdygtig uanset antallet af fremmødte medlemmer.

**Stk. 3.** På den ordinære klubgeneralforsamling skal der aflægges beretning om klubbens arbejde.

**Stk. 4.** Regnskabet skal føres således, at der på den ordinære klubgeneralforsamling kan forelægges et specificeret årsregnskab i revideret stand.

Kopi af årsregnskabet skal sendes til FOA 1 ved hvert regnskabsårs afslutning.

**Stk. 5.** De valgte bilagskontrollanter/revisorer skal sikre, at klubbens fradragsberettigede midler anvendes jævnfør formålsparagraffen (ufravigeligt).

**Stk. 6.** Afdelingsledelsen fra FOA 1 har ret til at overvære generalforsamlingen og har talefrihed.

**§ 4.**

**Ekstraordinær klubgeneralforsamling**

**Stk. 1.** Ekstraordinær klubgeneralforsamling indkaldes, så ofte klubbestyrelsen finder dette nødvendigt, eller når ti procent af medlemmerne skriftligt indgiver en motiveret begæring herom til klubbestyrelsen, hvori forhandlingsemnet er anført.

**Stk. 2.** Forslagsstillerne har pligt til at møde på klubgeneralforsamlingen, når ikke lovligt forfald haves. I modsat fald kan klubbestyrelsen lade sagen udgå af dagsordenen.

**§ 5.**

**Valg**

**Stk. 1.** Klubbens bestyrelse består af en formand, en næstformand og en kasserer samt det fornødne antal bestyrelsesmedlemmer og suppleanter.

Antallet heraf fastsættes af den ordinære generalforsamling.

Endvidere vælges to bilagskontrollanter/revisorer samt suppleanter.

Formanden, en bilagskontrollant/revisor og halvdelen af bestyrelsesmedlemmerne afgår på generalforsamlingen i ulige årstal.

Næstformanden, kassereren, en bilagskontrollant/revisor og den anden halvdel af bestyrelsesmedlemmerne afgår på generalforsamlingen i lige årstal.

Genvalg kan finde sted.

**Stk. 2.** Suppleanter afgår på generalforsamlingen hvert år.

Genvalg kan finde sted.

**§ 6.**

**Klubbestyrelsen**

**Stk. 1.** Formanden skal føre fortegnelse over arbejdspladsklubbens ejendele.

**Stk. 2.** Kassereren skal føre regnskabet, som med 24 timers varsel skal revideres mindst to gange årligt, eller så ofte de valgte finder det nødvendigt.

Kontanter over 5.000,00 kr. indsættes i pengeinstitut og kan kun hæves ved påtegning af formand og kasserer.

**Stk. 3.** Klubben fører klubbens forhandlingsprotokol, som skal være tilgængelig for medlemmerne.

**Stk. 4.** Det noteres i forhandlingsprotokollen, hvilke bestyrelsesmedlemmer der udebliver fra bestyrelsesmøderne.

Når et bestyrelsesmedlem uden gyldig grund udebliver fra 2 på hinanden følgende bestyrelsesmøder, betragtes vedkommende som udtrådt, og suppleanten indtræder i stedet.

**Stk. 5.** Bestyrelsesmøder afholdes, når formanden finder det nødvendigt, dog mindst en gang hver tredje måned.

**§ 7.**

**Honorarer**

**Stk. 1.** Eventuelle honorarer fastsættes af den ordinære klubgeneralforsamling. (husk, at honoraret er skattepligtigt)

**§ 8.**

**Repræsentation**

**Stk. 1.** Klubbens bestyrelse skal lade sig repræsentere ved FOA 1’s møder og generalforsamlinger.

**§ 9.**

**Opløsning**

**Stk. 1.** Klubben kan kun opløses, når 2/3 af medlemmerne stemmer derfor. Dens ejendele kan ikke deles, men tilfalder i tilfælde af opløsning FOA 1.

Således vedtaget på klubgeneralforsamlingen den dd.mm. 20xx